കോഴിക്കടകളിലെ മാലിന്യത്തില് നിന്ന് പ്രോട്ടീന് പൗഡര് അടൂര് : കോഴിക്കടകളില് നിന്നുള്ള മാലിന്യങ്ങള് ഇനി ഇരുളിന്റെ മറവില് തെരുവോരങ്ങളില് വലിച്ചെറിയേണ്ടിവരില്ല. സമയബന്ധിതമായി ശേഖരിച്ച് മീന്, വളര്ത്തുപക്ഷികള് തുടങ്ങിയവയ്ക്കുള്ള ഭക്ഷണത്തിനായുള്ള പ്രോട്ടീന്പൗഡറായി പുറത്തിക്കുന്ന അത്യാധുനിക പ്ളാന്റ് അടൂരിന് സമീപം പയ്യനല്ലൂര് ഇളംപള്ളില് സ്ഥാപിച്ചു. മാലിന്യമുക്തമായ ഒരു നാട് എന്ന സ്വപ്നം യാഥാര്ത്ഥ്യമാക്കുന്നതിന്റെ ഭാഗമായി ഗ്രീന് ടെക് സൊല്യൂഷന്സ് ആന്റ് ഇന്നോവേഷന് എന്ന സ്ഥാപനം തുടങ്ങുന്ന പുതിയ സംരഭം 31 ന് ഉദ്ഘാടനം ചെയ്യും. ജില്ലയിലെ കോഴിക്കടകളില് നിന്നുള്ള മാലിന്യങ്ങള് പൂര്ണ്ണമായും ശേഖരിച്ചാണ് പ്രോട്ടീന് പൗഡറാക്കി മാറ്റുന്നത്. ഒരു ദിവസം 30 ടണ്വരെ സംസ്കരിക്കാന് ശേഷിയുള്ള വിപുലവും അത്യാധുനികവുമായ പ്ളാന്റാണ് സ്ഥാപിച്ചിരിക്കുന്നത്. യാതൊരുവിധ പരിസര മലിനീകരണവും സൃഷ്ടിക്കാതെയുള്ള ഇൗ സംരംഭം യാഥാര്ത്ഥ്യമാകുന്നതോടെ വഴിനീളെ കോഴിക്കടകളിലെ മാലിന്യങ്ങള് തള്ളുന്ന അവസ്ഥയ്ക്ക് പരിഹാരമാകും. സംരംഭകര് ലഭ്യമാക്കുന്ന പാത്രങ്ങളില് കോഴിക്കടകളില് മാലിന്യങ്ങള് നിക്ഷേപിക്കും. ഇത് പ്രതിദിനം ശേരിച്ച് അടച്ച വാഹനങ്ങളില് പ്ളാന്റിലേക്ക് കൊണ്ടുപോകും. ദൂരെസ്ഥലങ്ങളില് നിന്നുള്ള മാലിന്യങ്ങള് ശീതീകരണ സംവിധാനമുള്ള വാഹനങ്ങളിലാകും ശേഖരിക്കുക. പ്ളാന്റില് എത്തിക്കുന്ന മാലിന്യങ്ങള് അപ്പോള് തന്നെ സംസ്കരണത്തിനായി മാറ്റി നാല് മണിക്കൂറിനുള്ളില് സംസ്കരണം പൂര്ത്തിയാക്കും. ഏറ്റവും അത്യാധുനികമായ റെന്ഡറിംഗ് പ്ളാന്റാണ് ഇതിനായി സജ്ജമാക്കിയിരിക്കുന്നത്. ജില്ലയില് സാധാരണ ദിവസങ്ങളില് 9 മുതല് 12 വരെ ടണ് വരെയും ആഴ്ചാവസാനത്തിലും ആഘോഷദിവസങ്ങളിലുമായി 14 മുതല് 20 ടണ്വരെയുമാണ് കോഴിക്കടകളില്നിന്നുള്ള മാലിന്യങ്ങള് ഉണ്ടാവുക. 110 ഡിഗ്രി ചൂടില് കോഴിയുടെ തൂവലുകളും എല്ലും ഉള്പ്പെടെയുള്ള മാലിന്യങ്ങള് നാല് മണിക്കൂര് കൊണ്ട് സംസ്കരിച്ച് പ്രോട്ടീന് പൗഡറും എണ്ണയും ചേര്ന്ന മിശ്രിതമാക്കി മാറ്റും. ഇൗ പൗഡര് തണുപ്പിച്ച് പായ്ക്കറ്റുകളാക്കി വളര്ത്തുമീന്, വളര്ത്തുപക്ഷികള് എന്നിവയ്ക്ക് തീറ്റയുണ്ടാക്കുന്ന അയല് സംസ്ഥാനങ്ങളിലെ ഫാക്ടറികള്ക്ക് വിപണനം ചെയ്യും. ഫാക്ടറി സംവിധാനങ്ങളില് ഉണ്ടാകുന്ന മലിനജലം റീസൈക്കിള് ചെയ്ത് വീണ്ടും ഉപയോഗിക്കുന്നതിനാല് യാതൊരുവിധ പരിസര മലിനീകരണവും ഉണ്ടാവുകയില്ല. ജില്ലയെ സീറോ വേസ്റ്റ് ജില്ലയാക്കി മാറ്റുന്നതിനൊപ്പം നിരവധിപേര്ക്ക് പ്ളാന്റിലും ശേഖരണത്തിനും വിപണനത്തിനുമായി തൊഴിലും ലഭ്യമാകും.